Document ID: 32012R1220

Title and Content:
ΚΑΝΟΝΙΣΜΌΣ (ΕΕ) αριθ. 1220/2012 ΤΟΥ ΣΥΜΒΟΥΛΊΟΥ της 3ης Δεκεμβρίου 2012 σχετικά με τη λήψη εμπορικών μέτρων ώστε να εξασφαλιστεί ο εφοδιασμός των μεταποιητών της Ένωσης με ορισμένα προϊόντα αλιείας από το 2013 έως το 2015, για την τροποποίηση των κανονισμών (ΕΚ) αριθ. 104/2000 και (ΕΕ) αριθ. 1344/2011 ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ, Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 31, Έχοντας υπόψη την πρόταση της Ευρωπαϊκής Επιτροπής, Εκτιμώντας τα ακόλουθα: (1) Ο εφοδιασμός της Ένωσης με ορισμένα προϊόντα αλιείας εξαρτάται σήμερα από εισαγωγές προελεύσεως τρίτων χωρών. Κατά τα τελευταία 15 έτη η Ένωση εξαρτάται περισσότερο από τις εισαγωγές ώστε να ικανοποιηθούν οι ανάγκες της ως προς την κατανάλωση αλιευτικών προϊόντων: ο βαθμός αυτάρκειας της ΕΕ σε προϊόντα αλιείας μειώθηκε από 57 % σε 38 %. Για να μην τεθεί σε κίνδυνο η παραγωγή αλιευτικών προϊόντων στην Ένωση και για την εξασφάλιση του επαρκούς εφοδιασμού της μεταποιητικής βιομηχανίας της Ένωσης, πρέπει να ανασταλούν εν μέρει ή πλήρως οι τελωνειακοί δασμοί για σειρά προϊόντων εντός δασμολογικών ποσοστώσεων εύλογου όγκου. Για να εξασφαλιστούν ισότιμοι όροι ανταγωνισμού υπέρ των παραγωγών της Ένωσης, πρέπει επίσης να ληφθεί υπόψη ο ευαίσθητος χαρακτήρας των μεμονωμένων προϊόντων αλιείας στην αγορά της Ένωσης. (2) Με τον κανονισμό (ΕΚ) αριθ. 1062/2009 (1), το Συμβούλιο άνοιξε και ρύθμισε τον τρόπο διαχείρισης αυτόνομων κοινοτικών δασμολογικών ποσοστώσεων για ορισμένα προϊόντα αλιείας κατά την περίοδο 2010-2012. Επειδή ο κανονισμός παύει να ισχύει την 31η Δεκεμβρίου 2012, έχει σημασία οι συναφείς διατάξεις που περιλαμβάνει να αποτυπωθούν στην περίοδο 2013 έως 2015. (3) Ο κανονισμός (ΕΚ) αριθ. 104/2000 του Συμβουλίου, της 17ης Δεκεμβρίου 1999, για την κοινή οργάνωση των αγορών των προϊόντων αλιείας και υδατοκαλλιέργειας (2) τελεί υπό αναθεώρηση στα πλαίσια της μεταρρύθμισης της κοινής αλιευτικής πολιτικής. Ο κανονισμός αυτός θεσπίζει την αναστολή των δασμών για ορισμένα προϊόντα αλιείας. Προκειμένου το σύστημα να αποκτήσει μεγαλύτερη συνοχή και οι διαδικασίες των αυτόνομων προτιμήσεων της Ένωσης για τα προϊόντα αλιείας να εξορθολογιστούν, πρέπει να θεσπιστεί σειρά αυτόνομων δασμολογικών ποσοστώσεων προς αντικατάσταση των εν λόγω αναστολών, ο δε κανονισμός (ΕΚ) αριθ. 104/2000 θα πρέπει να τροποποιηθεί αναλόγως. Οι νέες αυτόνομες δασμολογικές ποσοστώσεις πρέπει να έχουν επαρκή όγκο προκειμένου να επιτυγχάνεται ο ικανοποιητικός εφοδιασμός της Ευρωπαϊκής Ένωσης με πρώτες αλιευτικές ύλες, ούτως ώστε να εξασφαλίζεται το προβλέψιμο και το συνεχές των εισαγωγών. (4) Ο κανονισμός (ΕΕ) αριθ. 1344/2011 του Συμβουλίου, της 19ης Δεκεμβρίου 2011, για την αναστολή των αυτόνομων δασμών του κοινού δασμολογίου για ορισμένα γεωργικά, αλιευτικά και βιομηχανικά προϊόντα (3) περιέχει περιορισμένο αριθμό αναστολών αλιευτικών προϊόντων. Για να βελτιωθεί η συνοχή του συστήματος και να εξορθολογιστούν οι διαδικασίες αυτόνομων προτιμήσεων της Ένωσης όσον αφορά τα αλιευτικά προϊόντα, πρέπει να θεσπιστεί σειρά αυτόνομων δασμολογικών ποσοστώσεων οι οποίες να αντικαθιστούν πλήρως ή εν μέρει τις εν λόγω αναστολές. Κατά συνέπεια, ο κανονισμός (EE) αριθ. 1344/2011 θα πρέπει να τροποποιηθεί αναλόγως. Οι νέες αυτόνομες δασμολογικές ποσοστώσεις πρέπει να αντιστοιχούν σε επαρκή ποσότητα, προκειμένου να διασφαλίζεται ο επαρκής εφοδιασμός της Ευρωπαϊκής Ένωσης με πρώτες αλιευτικές ύλες για να εξασφαλίζεται η δυνατότητα πρόβλεψης και η συνέχιση των εισαγωγών. (5) Είναι σημαντικό να παρασχεθεί στη βιομηχανία μεταποίησης αλιευτικών προϊόντων η ασφάλεια του εφοδιασμού με πρώτες αλιευτικές ύλες, ούτως ώστε να επιτραπούν η οικονομική ανάπτυξη και οι επενδύσεις, ειδικότερα δε να επιτραπεί η αντικατάσταση των αναστολών από ποσοστώσεις χωρίς να επέλθει αποδιοργάνωση της προσφοράς. Είναι έτσι σκόπιμο να προβλεφθεί, σε σχέση με ορισμένα αλιευτικά προϊόντα στα οποία εφαρμόζονται έως τώρα αναστολές, ένα σύστημα που θα ενεργοποιεί υπό όρους την αυτόματη αύξηση των εφαρμοστέων δασμολογικών ποσοστώσεων. (6) Θα πρέπει να διασφαλιστεί η υπό ίσους όρους και συνεχής πρόσβαση όλων των εισαγωγέων της Ένωσης στις δασμολογικές ποσοστώσεις που προβλέπονται στον παρόντα κανονισμό και η αδιάλειπτη εφαρμογή των δασμών που προβλέπονται για τις ποσοστώσεις αυτές σε όλες τις εισαγωγές των εν λόγω προϊόντων, σε όλα τα κράτη μέλη, μέχρι την εξάντληση των δασμολογικών ποσοστώσεων. (7) Για να διασφαλιστεί η αποτελεσματικότητα της κοινής διαχείρισης των δασμολογικών ποσοστώσεων, θα πρέπει να επιτραπεί στα κράτη μέλη να αντλούν από τις ποσοστώσεις τις αναγκαίες ποσότητες που αντιστοιχούν στις πραγματικές εισαγωγές τους. Αυτή η μέθοδος διαχείρισης απαιτεί στενή συνεργασία μεταξύ των κρατών μελών και της Επιτροπής, η οποία θα πρέπει να έχει, για τον λόγο αυτό, τη δυνατότητα να παρακολουθεί τον ρυθμό εξάντλησης των ποσοστώσεων και να ενημερώνει σχετικά τα κράτη μέλη. (8) Ο κανονισμός (ΕΟΚ) αριθ. 2454/93 της Επιτροπής, της 2ας Ιουλίου 1993, για τον καθορισμό ορισμένων διατάξεων εφαρμογής του κανονισμού (ΕΟΚ) αριθ. 2913/92 του Συμβουλίου περί θεσπίσεως του κοινοτικού τελωνειακού κώδικα (4) προβλέπει ένα σύστημα διαχείρισης των δασμολογικών ποσοστώσεων το οποίο ακολουθεί τη χρονολογική σειρά των ημερομηνιών υποβολής των διασαφήσεων για τη θέση σε ελεύθερη κυκλοφορία. Η Επιτροπή και τα κράτη μέλη θα πρέπει να διαχειρίζονται τις δασμολογικές ποσοστώσεις που ανοίγονται με τον παρόντα κανονισμό βάσει του συστήματος αυτού, ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 Οι εισαγωγικοί δασμοί των προϊόντων που απαριθμούνται στο παράρτημα αναστέλλονται, εντός των ορίων των δασμολογικών ποσοστώσεων, κατά τους συντελεστές, για τις περιόδους και μέχρι τις ποσότητες που αναγράφονται σε αυτό. Άρθρο 2 Η διαχείριση των δασμολογικών ποσοστώσεων που προβλέπονται στο άρθρο 1 πραγματοποιείται σύμφωνα με τα άρθρα 308α, 308β και 308γ παράγραφος 1 του κανονισμού (ΕΟΚ) αριθ. 2454/93. Άρθρο 3 1. Χωρίς περιττές καθυστερήσεις, η Επιτροπή διαπιστώνει αν μέχρι τις 30 Σεπτεμβρίου κάθε ημερολογιακού έτους το 80 % της ετήσιας δασμολογικής ποσόστωσης ενός αλιευτικού προϊόντος επί του οποίου ισχύει το παρόν άρθρο σύμφωνα με το παράρτημα έχει χρησιμοποιηθεί. Αν αυτό συμβαίνει, η ετήσια δασμολογική ποσόστωση που ορίζεται στο παράρτημα λογίζεται αυτομάτως αυξηθείσα κατά 20 %. Η ετήσια δασμολογική ποσόστωση που αυξάνεται κατ’ αυτόν τον τρόπο θεωρείται ως η εφαρμοστέα δασμολογική ποσόστωση για το συγκεκριμένο προϊόν αλιείας και για το αντίστοιχο ημερολογιακό έτος. 2. Αιτήσει ενός τουλάχιστον κράτους μέλους και με την επιφύλαξη της παραγράφου 1, η Επιτροπή διαπιστώνει αν το 80 % της ετήσιας δασμολογικής ποσόστωσης για ένα προϊόν επί του οποίου ισχύει το παρόν άρθρο σύμφωνα με το παράρτημα έχει χρησιμοποιηθεί πριν από τις 30 Σεπτεμβρίου του αντίστοιχου ημερολογιακού έτους. Αν αυτό συμβαίνει εφαρμόζεται η παράγραφος 1. 3. Η Επιτροπή ενημερώνει άνευ χρονοτριβής τα κράτη μέλη ότι έχουν τηρηθεί οι προϋποθέσεις που ορίζονται στην παράγραφο 1 ή 2 και δημοσιεύει την πληροφορία για την καινούργια εφαρμοστέα ποσόστωση στη σειρά C της Επίσημης Εφημερίδας της Ευρωπαϊκής Ένωσης. 4. Σε δασμολογικές ποσοστώσεις που αυξήθηκαν κατά τα οριζόμενα στην παράγραφο 1 δεν επιτρέπεται να εφαρμοστεί άλλη αύξηση για το αντίστοιχο ημερολογιακό έτος. Άρθρο 4 Η Επιτροπή και οι τελωνειακές αρχές των κρατών μελών συνεργάζονται στενά για να διασφαλιστεί η ορθή διαχείριση και ο έλεγχος εφαρμογής του παρόντος κανονισμού. Άρθρο 5 1. Στον κανονισμό (ΕΚ) αριθ. 104/2000, το άρθρο 28 και το παράρτημα VI απαλείφονται. 2. Στο παράρτημα του κανονισμού (ΕΕ) αριθ. 1344/2011, απαλείφονται οι καταχωρίσεις που αφορούν τα προϊόντα αλιείας με τους κωδικούς TARIC 0302899030, 0302900095, 0303909091, 0305200011, 0305200030, 1604110020, 1604320010, 1605100011 και 1605100019. Άρθρο 6 Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης. Εφαρμόζεται από την 1η Ιανουαρίου 2013 έως την 31η Δεκεμβρίου 2015. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Βρυξέλλες, 3 Δεκεμβρίου 2012.

Classification Labels:
986
703
36

Label Descriptions:
{"986": "Εμπορικές πράξεις", "703": "Εμπορική νομοθεσία", "36": "ΕΜΠΟΡΙΟ"}

EuroVoc IDs (Original): 614
2519
4416
1372

EuroVoc IDs (Expanded): 614
2519
4416
1372

Dataset Source: meu

Split: test